Niehaus praat oor Magashule se lasbrief | Netwerk24
Niehaus praat oor Magashule se lasbrief
Deur Christiaan Du Plessis 10 November 2020 14:52
As die gerugte waar is dat 'n lasbrief vir die inhegtenisneming van Ace Magashule, sekretaris-generaal van die ANC, uitgereik is, sal die gevolge "uiters negatief wees vir die ANC".
Die ANC se sekretaris-generaal, Ace Magashule, word allerweë beskou as 'n baasbrein van die pro-Zuma-faksie in die ANC. Hy het onlangs gesê geen leier in die ANC het nog nie sake met die regering gedoen nie. Sy seuns Tshepiso en Thato het na bewering ook tydens die Covid-19 pandemie voordeel uit tenders van R2,7 miljoen getrek. Foto: Foto24
Só het Carl Niehaus, woordvoerder van die Umkhonto weSizwe se veteranevereniging en 'n vertroueling van Magashule, Dinsdag aan Netwerk24 gesê.
Hy wou nie veel uitbrei oor sy stelling nie behalwe deur te sê: "Hoe kan dit wees dat die sekretaris-generaal in hegtenis geneem word? Die gevolge sal uiters negatief wees vir die ANC en vir die land."
Niehaus sê hulle het deur die media bewus geword van die beweerde inhegtenisneming en het in dié stadium nie veel meer inligting nie.
Daily Maverick het Dinsdag die nuus oor die beweerde inhegtenisneming aangekondig.
Kaydene Davids het Dinsdag bevestiging van die Valke ontvang dat die lasbrief op Magashule in verband met die korrupte asbesdak-oudit van die Vrystaatse regering uitgereik is. Die oudit van R225 miljoen is tussen 2014 en 2016 uitgevoer.
Sowat sewe mense, onder andere Olly Mlamleli, uitgestemde burgemeester van die Mangaung-metro, en Edwin Sodi, het reeds in verband met die saak in die landdroshof in Bloemfontein verskyn.